Færeyingar hyggjast fitja upp á ýmsum nýstárlegum leiðum til að draga úr áfengisneyslu í landinu. Lýðheilsustöð Færeyja leggur til að látið skuli af sölu tollfrjáls áfengis í flugstöðinni við Voga og í ferjunni Norrænu.
Tillögur færeysku lýðheilsustöðvarinnar byggja á nýrri rannsókn sem bendir til að heilsufarsskaði geti hlotist af minni áfengisneyslu en hingað til hefur verið talið. Magni Mohr, stjórnandi lýðheilsustöðvarinnar, segir að fólk freistist til að kaupa meira áfengi sé það ódýrt og aðgengilegt. Því er lagt til að látið verði af sölu tollfrjáls áfengis. Það er augljós og merkjanlegur hvati til neyslu fólginn í því að bjóða ferðamönnum að kaupa ódýrt áfengi og tóbak, segir Mohr og bætir við að þessi í stað ætti að lækka verð á hollari vörum.
Magnus Rasmussen viðskiptaráðherra Færeyja tekur undir það. Ég furða mig sífellt á því þegar ég kem heim frá útlöndum hvers vegna óhollusta á borð við áfengi, tóbak og súkkulaði bjóðast lágu verði, segir ráðherrann en reglur um ríkiseinkasölu áfengis og tóbaks í Færeyjum eru á hans borði. Það þarf að gera eitthvað í þessu og ég ætla að bera málið upp við landsstjórnina. Lýðheilsustöð vill auk framangreinds meðal annars leggja skatt á áfenga drykki í takti við áfengisinnihald þeirra og fylgja enn harðar eftir banni við áfengssölu til fólks undir lögaldri.